text: Motorvej skal udvides med klistermærker
  10 december 2014 kl. 17.47
  Streamers på 300 kommunale biler skal være med til at lette trafikken på E45.
  Horsens Kommune vil gerne have et ekstra spor på E45. Derfor sætter de klistermærker på 300 kommunale biler, der skal sprede det budskab.
  ?Støt 3 spor? sådan lyder det simple, men afgørende budskab på de klistermærker, som Horsens Kommunes borgmester onsdag var med til at sætte på nogle af kommunens biler.
  - Happeningen skal sende et stærkt signal om, hvor tvingende nødvendigt det er at prioritere et ekstra spor på motorvejen, siger borgmester i Horsens Kommune, Peter Sørensen, i en pressemeddelelse.
  Der er kommet nyt liv i motorvejsdebatten, efter Venstre kom med et forslag om en helt ny motorvej parallelt med E45.
  Ifølge Peter Sørensen er udvidelsen af E45 en forudsætning for fortsat vækst i Horsens og det øvrige Østjylland.
  - Vi er nødt til at fokusere på at få skabt fremkommelighed på motorvejen. Det gør vi med et ekstra spor. Fremkommelighed er altafgørende for erhvervslivet og væksten i hele området, siger Peter Sørensen.
  